'बीस साल बाद' फ़िल्म के इस गीत की खासियत यह है कि गीत का संगीत पाश्चात्य होते हुए भी इसमें इतनी ज़्यादा मेलडी है कि एक बार जिसने यह गीत सुबह को सुन लिया तो दिन भर बस इसी के बोल उसके लबों पर थरथराते रहते हैं। कहने का मतलब यह है कि इस गीत का असर इतना व्यापक है कि एक बार सुनते ही गीत होठों पर चढ़ जाता है और बहुत देर तक उतरने का नाम नहीं लेता। शक़ील बदायूनी ने भी क्या ख़ूब बोल लिखे हैं - "देखिए गुलाब की वो डालियाँ बढ़के चूम ले ना आपके क़दम, खोए खोए भँवरे भी हैं बाग़ में कोई आपको बना ना ले सनम, बहकी बहकी नज़रों से ख़ुद को बचाइए, आपको हमारी क़सम लौट आइए"। नायक का नायिका को अपनी तरफ़ आकर्षित करने का इससे बेहतर अंदाज़ कोई दूसरा शायद नहीं हो सकता। हेमन्तदा, जो गम्भीर और वज़नदार गीतों के लिए ज़्यादा जाने जाते हैं, तो उन्होने भी कुछ इस तरह के हल्के फुल्के गीत भी गाए हैं जिनका रंग उनके दूसरे गीतों से बिल्कुल अलग है, जुदा है। और इन गीतों में भी उनकी आवाज़ इतनी ज़्यादा रुमानीयत से भरपूर है कि उस ज़माने के किसी भी दूसरे लोकप्रिय मशहूर गायक को सीधी टक्कर दे दे। तो लीजिए हेमन्त कुमार के चाहनेवालों के लिए यह ख़ास नज़राना पेश-ए-ख़िदमत है आज के 'ओल्ड इज़ गोल्ड' में।